text: Se videoen: Kom med ind i det politiske maskinrum
  21 november 2017 kl. 21.31
  Midt i TV SYDs livedækning af valget kom seerne pludselig med ind, hvor der ellers er lukkede døre.
  Der foregår mange hemmelige ting i kulissen i forbindelse med et kommunalvalg. Esbjerg Kommune er selvfølgelig ingen undtagelse.
  Det kunne seerne på TV SYD opleve, da journalist Søren Laursen var live igennem fra Esbjerg.
  Her havde han gang i et interview med SF’s Diana Mose Olsen, der havde meget travlt med at komme videre til et møde, hvor Søren Laursen fulgte med, og så stod han midt i et møde.
  Her sad John Snedker fra Socialdemokratiet blandt andet med ved bordet.
  - Vi skulle egentlig til at have et møde i valgforbundet, og det havde jeg egentlig regnet med, at vi skulle have for os selv, sagde han til TV SYD.
  Mødets deltagere tog dog det uventede besøg med et smil, og efter den korte kommentar var Søren Laursen ude af lokalet igen.
  Kort efter kommenterede TV SYDs politiske kommentator Poul Erik Thomsen på situationen.
  - Det, der er bemærkelsesværdigt, det er, at man ikke engang færdig med at tælle stemmer endnu. Men alligevel begynder de allerede nu, siger TV SYDs politiske kommentator Poul Erik Thomsen.
  
  